JY LEES NOU 4 wenke vir beter Instagram-kiekies
Vang jou beste vakansie-oomblikke vinnig en maklik met jou slimfoon vas.
FOTO's Sam Reinders
Instagram gaan jou lewe in ’n japtrap verander. Dié gratis app werk op jou Apple of Android-foon en is ’n baie magtige platform om foto’s te deel en sosiale netwerke te bou.
Die app het ’n groot verskeidenheid filters wat selfs ’n foto van jou marmot sal laat lyk asof ’n beroepsfotograaf dit geneem het. Jy kan ook ’n raam vir jou foto’s kies, die kleur opkikker en op ’n kreatiewe manier die foto verdof.
Met Instagram redigeer jy daar en dan jou foto’s en hulle word in ’n spesifieke lêer op jou foon gestoor. Wanneer jy jou foto’s wil ontwikkel, laai net die foto’s in dié lêer op jou geheuestokkie en vat dit of stuur dit met vonkpos na jou naaste fotografiewinkel.
Só neem jy puik Instagram-foto’s
1. Hou dinge eenvoudig
Net omdat jy die kleur kan opkikker of jou foto kan verdof, beteken dit nie jy móét dit doen nie. Hou dinge eenvoudig. Maak gebruik van ’n filter wat ooreenstem met hoe jy die toneel beleef het.
2. Vat ’n kans
Moenie jouself onderskat nie. As daar ’n fotogeleentheid is, neem ’n foto, selfs al is die lig swak of jy moet deur ’n nat voorruit in die donker neem. Dit gaan oor die gevoel en die herinneringe, en ook die hulp wat jou sagteware jou bied...
3. Moenie lui wees nie
Met Instagram kan jy nie inzoem nie; jy moet dus wérk vir jou foto’s. Moenie net daar staan en die knoppie druk nie – speel rond met komposisie, en die hoek waaruit jy die foto neem.
4. Dink vierkantig
Tensy jy dit stel op reghoekige vorm, sny Instagram outomaties jou foto’s af (1:1 in fotografieterme). Dit na-aap die outydse Polaroid- en Instamatic-foto’s. Daarom is die reël van derdes minder belangrik as wanneer jy iets reghoekig afneem. Partykeer werk dit om jou voorwerp in die middel te plaas.